Un cetățean moldovean a murit în urma atacului produs vineri seara la concertul de la Crocus City Hall din Moscova, a anunțat luni Ministerul Afacerilor Externe al Republicii Moldova, informează Mediafax.
"Biroul de presă al Ministerului Afacerilor Externe informează că, potrivit informațiilor comunicate de Ambasada Republicii Moldova în Federația Rusă, se confirmă decesul unui cetățean al Republicii Moldova, urmare a masacrului produs în seara zilei de 22 martie, în incinta Centrului Crocus City Hall din orașul Moscova", a transmis luni ministerul.
Reprezentanții acestuia precizează că Ambasada Republicii Moldova la Moscova este în contact permanent cu autoritățile locale, fiind disponibilă să întreprindă toate acțiunile consulare ce se impun.
Incidentul de vineri este cel mai mortal atac revendicat de ISIS pe teritoriul european şi cel mai mortal atac comis de orice grup în Rusia de la Beslan din 2004.